Iklædt opsigtsvækkende, grønne veste sidder de fem frivillige og taler om nattens strabadser. De er enige om, at nattens forløb vidner om, at det nye værested har sin berettigelse. De frivillige har primært taget sig af unge mennesker, der har fået for meget at drikke, og som følge af det har fået nogle småskader. - Der har løbende været noget at se til hele natten i gennem, siger Sebastian Friis, der arbejder som frivillig i Safe House. En af dem, der har fået hjælp i nattens løb, er Marie Rask fra Aalborg. Efter en fornøjelig aften i byen, blev hendes kammerat pludselig syg og kastede op. Derfor søgte de mod Jomfru Ane Gades nye Safe House for at få hjælp. Kammeraten fik noget vand, og Marie Rask fik en snak med de frivillige, og hun sætter stor pris på det nye tilbud. - Når man er træt, og man ikke ved, hvor man skal gå hen, så kan man lige sætte sig her ind til de flinke mennesker og få sig en snak, siger hun. Brænder for at hjælpe Sebastian Friis er til dagligt konstabel i forsvarets sanitetskommando, og for ham betyder det meget at kunne hjælpe andre og dermed gøre en forskel. Når de unge mennesker kommer ind, bliver de tilset og behandlet for sår og skrammer, hvis de har brug for det. De frivillige sørger for, at de får vand og salt, men vigtigst af alt, hjælper de dem med at komme sikkert hjem. - Vi sørger for, at de får en taxa og i nogle tilfælde, ringer vi efter deres forældre, siger Sebastian Friis. Safe House er åbent hver fredag og lørdag fra 23-7, og der er altid fem frivillige på vagt.

Referat:
På den første åbningsnat har de frivillige ydet pleje til berusede, unge mennesker og sørget for, at de kom sikkert hjem.